ՀԻՄՆԱՎՈՐՈՒՄ

        «2026 թվականին ձկնաբուծարանների արտադրական կայուն գործընթացի          պահպանման պետական աջակցության միջոցառումը հաստատելու մասին» Հայաստանի Հանրապետության կառավարության որոշման նախագծի

1. Որոշման ընդունման անհրաժեշտությունը

Նախագծի ընդունման անհրաժեշտությունը պայմանավորված է Հայաստանի Հանրապետության Արարատի և Արմավիրի մարզերում գործող արդյունագործական ձկնաբուծական տնտեսությունների ֆինանսական և արտադրական կայունության ապահովման հրատապ անհրաժեշտությամբ։ Վերջին շրջանում ձկան և ձկնամթերքի արտահանման ոլորտում առաջացած դժվարությունների, իրացման խնդիրների և շրջանառու միջոցների սղության հետևանքով տնտեսավարողները բախվել են արտադրության շարունակականության ապահովման խոչնդոտների, ինչը կարող է հանգեցնել արտադրության ծավալների կրճատման, արտահանման ներուժի նվազման, աշխատատեղերի կորստի և ոլորտի մրցունակության թուլացման։

2. Ընթացիկ իրավիճակը և խնդիրները							
Հանրապետությունում տարեկան արտադրվում է շուրջ 24 հազար տոննա ապրանքային ձուկ, որից շուրջ 16,0 հազար տոննան սաղմոնազգի, իսկ 8,0 հազար տոննան՝ թառափազգի։ 									
Հայաստանի Հանրապետության Արարատի և Արմավիրի մարզերում կենտրոնացված են հանրապետության հիմնական արդյունագործական ձկնաբուծական տնտեսությունները, որոնք հիմնականում զբաղվում են իշխանազգի և թառափազգի ձկնատեսակների բուծմամբ և ապահովում են ձկան և ձկնամթերքի արտադրության գերակշիռ մասը։ Ձկան և ձկնամթերքի տարեկան արտադրության ավելի քան 40 տոկոսը հիմնականում արտահանվում է Ռուսաստանի Դաշնություն։ Հարկ է նշել, որ վերջին շրջանում Ռուսաստանի Դաշնություն ձկան և ձկնամթերքի արտահանման գործընթացում առաջացած խոչընդոտների հետևանքով ոլորտի տնտեսավարողները բախվել են արտադրանքի իրացման լուրջ դժվարությունների։	Ստեղծված իրավիճակը վտանգում է արդյունագործական ձկնաբուծական տնտեսությունների բնականոն գործունեությունը և կարող է հանգեցնել արտադրության ծավալների կրճատմանը, տնտեսավարողների ֆինանսական կայունության խաթարմանը, աշխատատեղերի նվազմանը, ինչպես նաև Հայաստանի Հանրապետության արտահանման ծավալների կրճատմանը։ Ձկնաբույծների հետ քննարկումների արդյունքում անհրաժեշտություն է առաջացել աջակցություն տրամադրել շահառուի կողմից 2026 թվականի առաջին կիսամյակում ձեռքբերված կերերի արժեքի մեկ ամսվա միջին գնի 20 տոկոսի չափով։ Պետական աջակցության տրամադրման միջոցով հնարավոր կլինի որոշակիորեն ապահովել ձկնաբուծական տնտեսությունների արտադրական գործունեության շարունակականությանը և պահպանել ոլորտի արտահանման ներուժն ու մրցունակությունը։

3. Կարգավորման նպատակը և բնույթը
[bookmark: _GoBack]Միջոցառման շրջանակներում առաջարկվում է 2026 թվականի ընթացքում պետական աջակցություն տրամադրել Հայաստանի Հանրապետության Արարատի և Արմավիրի մարզերում գործունեություն իրականացնող արդյունագործական ձկնաբուծական տնտեսություններին՝ աջակցության չափը սահմանելով տվյալ տնտեսությունների կողմից 2026 թվականի առաջին կիսամյակի ընթացքում միջին ամսական ծավալով ձեռք բերված ձկան կերի փաստացի արժեքի 20 տոկոսի չափով։ Ծրագրի շրջանակում աջակցությունը նախատեսվում է տրամադրել ՀՀ Արարատի և Արմավիրի մարզերում գործող արդյունագործական ձկնաբուծական տնտեսություններին։ 1 կգ ձկան արտադրության համար ծախսվում է միջին հաշվով 1,25 կգ կեր, ուստի 24,0 հազար տոննա ձկան արտադրության համար հանրապետությունում տարեկան օգտագործվում է շուրջ 30 հազար տոննա ձկան կեր։ Իրականացված ուսումնասիրությունների  արդյունքում հանրապետությունում 1 կգ ձկան կերի միջին արժեքը կազմում է շուրջ 900 ՀՀ դրամ։  Արդյունքում` տարեկան կերի ձեռքբերման արժեքը կազմում է շուրջ 27,0 մլրդ դրամ, որից ամսական՝ շուրջ 2,25 մլրդ դրամ։ Քանի որ ծրագրով նախատեսվում է փոխհատուցել 2026 թվականի առաջին կիսամյակի միջին ամսական ծավալով ձեռք բերված ձկան կերի փաստացի արժեքի 20 տոկոսը, ապա մեկ ամսվա պետական աջակցության անհրաժեշտ ֆինանսական միջոցները կկազմեն շուրջ 450 մլն դրամ։
 4.  Ակնկալվող արդյունքը
Սույն որոշման նախագծի ընդունման արդյունքում կմեղմվեն ձկան արտադրության  ծավալների նվազման միտումները, կպահպանվեն արտադրական ծավալները, կպահպանվեն ձեռնարկությունների աշխատատեղերը, որը կնպաստի արդյունագործական ձկնաբուծարանների բնականոն գործունեության պահպանմանը, ձկնաբուծության ոլորտի կայուն զարգացմանը և արտահանման ծավալների պահպանմանը։ 

5. Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները – Որոշման նախագծի ընդունման դեպքում անհրաժեշտ աջակցության տրամադրման օգոստոս  ամսվա չափը գնահատվում է շուրջ  450 մլն դրամ, որը հաշվարկվել է 2025 թվականի դրությամբ միջին կտրվածքով ձեռք բերված ձկան կերի ծավալների չափով։
6. Նախագծի մշակման գործընթացում ներգրավված ինստիտուտները և անձինք –Սույն նախագիծը մշակվել է Էկոնոմիկայի նախարարության կողմից՝ «Հայ ձկնաբույծների միություն» ՀԿ ներկայացուցիչների մասնակցությամբ կայացած քննարկումների ընթացքում վերջիններիս կողմից ներկայացված առաջարկությունների հիման վրա: Նախագծի մշակմանն այլ  ինստիտուտներ և անձինք չեն մասնակցել: 

7.  Ներկայացվող որոշման նախագծիի ֆինանսական հիմնավորումը

Ծրագրի իրականացման համար անհրաժեշտ ֆինանսական միջոցները կհատկացվեն Հայաստանի Հանրապետության 2026 թվականի պետական բյուջեով նախատեսված միջոցների վերաբաշխման արդյունքում։

8. Կարգավորման ազդեցությունը

Որոշման ընդունումը կնպաստի` արդյունագործական ձկնաբուծության կայուն զարգացմանը, գյուղատնտեսական արտադրության շարունակականության ապահովմանը, արտահանման ծավալների պահպանմանը, պետական բյուջե հարկային մուտքերի պահպանմանը, մարզային սոցիալ-տնտեսական կայունության ամրապնդմանը, տնտեսավարողների ֆինանսական կայունության բարձրացմանը։
Պետական աջակցության միջոցառումը հնարավորություն կնձեռնի մեղմել արտադրական ծախսերի աճի ազդեցությունը և ապահովել ոլորտի բնականոն գործունեությունը։


